HR Službeni list Europske unije 188

32012R0449



SLUŽBENI LIST EUROPSKE UNIJE

DELEGIRANA UREDBA KOMISIJE (EU) br. 449/2012

od 21. ožujka 2012.

o dopuni Uredbe (EZ) br. 1060/2009 Europskog parlamenta i Vijeća s obzirom na tehničke norme u pogledu podataka za registriranje i certificiranje agencija za kreditni rejting

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1060/2009 Europskog parlamenta i Vijeća od 16. rujna 2009. o agencijama za kreditni rejting (1) a posebno njezin članak 21. stavak 4. točke (a) i (b),

budući da:

(1) U skladu s općim ciljevima Uredbe (EZ) br. 1060/2009, a posebno u pogledu doprinosa kvaliteti kreditnih rejtinga izdanih u Uniji, financijskoj stabilnosti, zaštiti potrošača i ulagača, ta Uredba trebala bi osigurati da za dostavu podataka obuhvaćenih postupkom registracije Europskom nadzornom tijelu za vrijednosne papire i tržišta kapitala (ESMA) tijekom postupaka evidentiranja i certificiranja vrijede jednaka pravila, kako bi ESMA bila odgovarajuće obaviještena kod donošenja odluke o registraciji i certificiranju agencije za kreditni rejting.

(2) Očekuje se da će dugoročne koristi dodatnih podataka nadjačati moguće dodatne kratkoročne troškove registracije u pogledu zaštite ulagatelja i financijske stabilnosti.

(3) Ova Uredba trebala bi utvrditi informacije koje ESMA treba primiti u zahtjevu za registraciju agencije za kreditni rejting. Određeni podaci zatraženi u ovoj Uredbi moguće nisu primjenjivi na novoosnovane agencije za kreditni rejting, ako su zatražile izuzeće, ako im nedostaje prethodno iskustvo u sektoru kreditnog rejtinga, ili zbog drugih razloga. Ova Uredba ne bi trebala stvoriti prepreku novoosnovanim agencijama za kreditni rejting pri ulasku na tržište. Međutim, podnositelj zahtjeva treba dostaviti jasno obrazloženje ako ne dostavi određene informacije obuhvaćene tim zahtjevom.

(4) Svi podaci koji se dostavljaju ESMI, trebaju se dostaviti u trajnom obliku s mogućnosti pohranjivanja za buduće korištenje. Kako bi se omogućila identifikacija podataka koje dostavi agencija za kreditni rejting, svi dokumenti trebaju se označiti referentnim brojem.

(5) Da bi ESMA mogla procijeniti mogući utjecaj bilo kakvih sukoba interesa u pogledu aktivnosti i poslovnih interesa vlasnika agencije za kreditni rejting na neovisnost agencije za kreditni rejting, od agencije za kreditni rejting potrebno je zatražiti informacije o aktivnostima vlasnika i vlasništvu njezinog matičnog društva.

(6) Agencija za kreditni rejting trebala bi dostaviti informacije o sastavu, funkcioniranju i neovisnosti svojih rukovodećih tijela kako bi ESMA mogla procijeniti osiguravaju li mehanizmi poslovnog upravljanja neovisnost agencije za kreditni rejting i izbjegavanje sukoba interesa.

(7) Kako bi ESMA mogla procijeniti dobar ugled, iskustvo i vještine višeg rukovodstva, agencija za kreditni rejting treba dostaviti životopise, najnovije kaznene evidencije i izjave o dobrom ugledu svojeg višeg rukovodstva.

(8) Za potrebe procjene postupaka objavljivanja i uklanjanja sukoba interesa te kako se njima općenito upravlja, agencija za kreditni rejting ESMI dostavlja najnoviji popis postojećih i mogućih sukoba interesa koji obuhvaćaju barem one sukobe koji proizlaze iz vršenja pomoćnih usluga, eksternalizacije aktivnosti vezanih uz kreditni rejting i međudjelovanja s povezanim trećim osobama. Kod identifikacije sukoba interesa za potrebe dotičnog popisa, agencija za kreditni rejting trebala bi uzeti u obzir interese koji mogu nastati u pogledu subjekata članova globalne skupine društava kojima pripada. Prema tome, trebali bi se razmotriti dogovori unutar skupine o dodjeli zadataka i pružanju pomoćnih usluga od strane različitih subjekata unutar skupine društava.

(9) Iako podružnice agencija za kreditni rejting osnovane u Uniji nisu pravne osobe, te bi agencije trebale dostaviti odvojene informacije o tim podružnicama kako bi ESMA mogla jasno utvrditi položaj podružnica u organizacijskoj strukturi, procijeniti sposobnost i primjerenost višeg rukovodstva podružnica te evaluirati mogu li se uspostavljeni nadzorni mehanizmi, osiguranje zakonitosti poslovanja i ostale funkcije smatrati dovoljno postojanima da bi se na odgovarajući način moglo evaluirati rizike u pogledu podružnica i da bi se njima moglo odgovarajuće upravljati.

(10) Zatraženi podaci u pogledu mogućih sukoba interesa s pomoćnim uslugama moraju se odnositi na sve poslove agencija za kreditni rejting koji nisu obuhvaćeni aktivnostima rejtinga.

(11) Da bi ESMA mogla procijeniti može li se regulatorni okvir treće zemlje za agencije za kreditni rejting smatrati „jednako strog” kao i postojeći zahtjevi propisani u Uniji, agencije za kreditni rejting koje namjeravaju priznavati kreditne rejtinge dodijeljene u trećim zemljama moraju ESMI dostaviti informacije o regulatornom okviru dotičnih trećih zemalja i njihovu usporedbu s postojećim regulatornim okvirom u Uniji. Kada su takvi podaci već dostupni ESMI iz prethodnih zahtjeva za priznavanje i kada ESMA utvrdi da se regulatorni okvir treće zemlje može smatrati jednako strog kao i postojeći okvir u Uniji, agencije za kreditni rejting koje su podnositelji zahtjeva trebale bi se izuzeti od podnošenja tih podataka. U svakom slučaju, agencije za kreditni rejting koje podnose zahtjev moraju dokazati da aktivnosti koje vrši agencija za kreditni rejting u trećoj zemlji, za potrebe izdavanja kreditnog rejtinga koji je potrebno priznati, ispunjava zahtjeve prema regulatornom okviru treće zemlje i da postoje postupci za nadzor postupanja aktivnosti kreditnog rejtinga koje vrši agencija za kreditni rejting u trećoj zemlji.

(12) Ova Uredba mora utvrditi informacije koje agencija za kreditni rejting dostavlja u svojem zahtjevu za certifikaciju i procjenu svoje važnosti u sustavu u pogledu financijske stabilnosti ili integriteta financijskih tržišta iz članka 5. Uredbe (EZ) br. 1060/2009. Važnost za sustav agencije za kreditni rejting i njezine aktivnosti vezane uz kreditni rejting u pogledu stabilnosti jedne ili više država članica, u ovoj Uredbi moraju se mjeriti u pogledu veličine aktivnosti vezanih uz kreditni rejting i međusobne povezanosti korisnika njezinog kreditnog rejtinga u Uniji.

(13) Ova Uredba temelji se na nacrtu regulatornih tehničkih standarda koje je ESMA predložila Komisiji na temelju postupka utvrđenog u članku 10. Uredbe (EU) br. 1095/2010 Europskog parlamenta i Vijeća (2).

(14) ESMA je provela otvoreno javno savjetovanje o nacrtu regulatornih tehničkih standarda na kojima se temelji ova Uredba, izvršila analizu mogućih vezanih troškova i koristi i zatražila mišljenje interesne skupine dionika za vrijednosne papire i tržišta uspostavljene prema članku 37. Uredbe (EU) br. 1095/2010,

DONIJELA JE OVU UREDBU:

POGLAVLJE 1.

PREDMET

Članak 1.

Predmet

Ova Uredba utvrđuje pravila u pogledu podataka koje agencije za kreditni rejting trebaju podnijeti ESMI u svojim zahtjevima za:

(a) registraciju, kako je navedeno u Prilogu II. Uredbi (EZ) br. 1060/2009; ili

(b) certifikaciju i procjenu svoje važnosti u sustavu u pogledu financijske stabilnosti ili integriteta financijskih tržišta iz članka 5. Uredbe (EZ) br. 1060/2009.

POGLAVLJE 2.

REGISTRACIJA

ODJELJAK 1.

Općenito

Članak 2.

Sadržaj zahtjeva

1. Zahtjev za registraciju dostavlja se putem instrumenta namijenjenog za pohranu podataka, koji omogućava dostupnost podataka prema potrebi i njihovu reprodukciju bez izmjene pohranjenih podataka.

2. Agencija za kreditni rejting svakom dokumentu koji dostavlja dodjeljuje jedinstveni referentni broj. Ona isto tako osigurava da podaci koje dostavlja jasno ukazuju na koji se posebni zahtjev iz ove Uredbe odnose i u kojem je dokumentu sadržana ta informacija. Agencija za kreditni rejting podnosi tablicu iz Priloga I. u okviru svog zahtjeva kako bi jasno istaknula dokument koji obuhvaća potrebne informacije u skladu s ovom Uredbom.

3. Ako se zahtjev iz ove Uredbe ne primjenjuje na određeni zahtjev agencije za kreditni rejting, ona to uz obrazloženje navodi u tablici iz Priloga I.

4. Kada se skupina agencija za kreditni rejting prijavljuje za registraciju, u zahtjevu se mora jasno navesti svaka agencija za kreditni rejting na koju se odnose podaci. Kada se u pogledu skupina agencija za kreditni rejting isti podaci odnose na više agencija za kreditni rejting, za potrebe ispunjavanja tablice u Prilogu I., zajedničke informacije označuju se zajedničkim referentnim brojem.

Članak 3.

Potvrda točnosti i potpunosti zahtjeva

Uz sve informacije koji se tijekom registracije ili certificiranja dostavljaju ESMI, prilaže se i pismo potpisano od strane člana višeg rukovodstva agencije za kreditni rejting ili predstavnika ovlaštenog od strane višeg rukovodstva, kojim, koliko im je poznato, potvrđuju ispravnost i potpunost podataka na dan podnošenja zahtjeva.

Članak 4.

Broj zaposlenika

Svi podaci o broju zaposlenika podnose se na temelju ekvivalenta punog radnog vremena, koji se izračunava kao ukupan broj sati podijeljen maksimalnim brojem sati koji podliježe naknadi u radnoj godini, kako je definirano u odgovarajućem nacionalnom zakonodavstvu.

Članak 5.

Razred kreditnih rejtinga

Svi podaci vezani uz razrede kreditnih rejtinga moraju se temeljiti na sljedećim razredima rejtinga:

(a) kreditni rejtinzi država i javnih financija;

(b) kreditni rejtinzi strukturiranih financijskih instrumenata;

(c) kreditni rejtinzi gospodarskih subjekata: i. financijskih institucija uključujući i kreditnih institucija i društava ulagatelja; ii. društava za osiguranje; iii. posebnih izdavatelja koji se ne smatraju financijskim institucijama niti društvima za osiguranje.

Članak 6.

Politike i postupci

1. Politike i postupci dostavljeni u zahtjevu sadrže sljedeće informacije ili im se dotične informacije prilažu:

(a) podaci o osobi odgovornoj za odobrenje i održavanje politika i postupaka;

(b) opis kako se osigurava usklađenost s politikama i postupcima i podaci o odgovornoj osobi;

(c) opis poduzetih mjera u slučaju kršenja dotičnih politika;

(d) opis postupka izvješćivanja ESME o značajnom kršenju politike ili postupka koje bi za posljedicu moglo imati kršenje uvjeta početne registracije il certificiranja.

2. Agencija za kreditni rejting može ispuniti obvezu dostavljanja informacija o svojim politikama i postupcima na temelju ove Uredbe podnošenjem preslike dotičnih politika i postupaka.

Članak 7.

Identifikacija, pravni status i razredi kreditnih rejtinga

Agencija za kreditni rejting ESMI dostavlja:

(a) informacije navedene u Prilogu II. ovoj Uredbi;

(b) izvadak iz odgovarajućeg trgovačkog ili sudskog registra ili ostali oblici dokaza o poslovnom nastanu i opsegu poslovne aktivnosti agencije za kreditni rejting, na dan podnošenja zahtjeva.

ODJELJAK 2.

Vlasnička struktura

Članak 8.

Vlasnici i matično društvo agencije za kreditni rejting

1. Agencija za kreditni rejting ESMI dostavlja:

(a) popis svih osoba koje izravno ili neizravno raspolažu s 5 % ili više kapitala agencije za kreditni rejting ili glasačkih prava ili čiji udio omogućava vršenje značajnog utjecaja na rukovodstvo agencije za kreditni rejting;

(b) informacije iz točaka 1. i 2. Priloga III. u pogledu takvih osoba.

2. Agencija za kreditni rejting ESMI također dostavlja i sljedeće informacije:

(a) popis svih društava u kojima osobe iz stavka 1. raspolažu s 5 % ili više kapitala ili glasačkih prava ili čiji udio tim osobama omogućava vršenje značajnog utjecaja na upravljanje;

(b) informacije o njihovim poslovnim aktivnostima navedenima u točki 3. Priloga III.

3. Kada agencija za kreditni rejting ima matično društvo, ona:

(a) dostavlja informacije o zemlji poslovnog nastana matičnog društva;

(b) navodi je li matično društvo ovlašteno ili registrirano i podliježe nadzoru.

Članak 9.

Vlasnička struktura

Agencija za kreditni rejting ESMI dostavlja shemu s prikazom vlasničkih odnosa između matičnog društva, društava kćeri i bilo kojih drugih vezanih društava s poslovnim nastanom u Uniji, kao i njihovih podružnica. Društva prikazana na shemi označuju se punim nazivom, pravnim statusom i adresom registriranog sjedišta i središnje uprave.

ODJELJAK 3.

Organizacijska struktura i poslovno upravljanje

Članak 10.

Organizacijska shema

Agencija za kreditni rejting ESMI dostavlja organizacijsku shemu s pojedinostima o svojoj organizacijskoj strukturi, uključujući jasnu identifikaciju značajnih uloga i identiteta odgovornih osoba za sva rukovodeća radna mjesta. Rukovodeća radna mjesta obuhvaćaju barem više rukovodstvo, osobe koje upravljaju aktivnostima i podružnicama i više analitičare rejtinga. Kada agencija za kreditni rejting provodi pomoćne aktivnosti, organizacijska shema također prikazuje svoju organizacijsku strukturu s obzirom na te usluge.

Članak 11.

Organizacijska struktura

1. Agencija za kreditni rejting ESMI dostavlja informacije o svojim politikama i postupcima u pogledu funkcija usklađenosti na temelju točke 5. odjeljka A Priloga I. Uredbi (EZ) br. 1060/2009, funkciji preispitivanje na temelju točke 9. odjeljka A Priloga I. Uredbi (EZ) br. 1060/2009 i informacije o svojim politikama i postupcima uspostavljenima za potrebe zadovoljavanja zahtjeva iz točaka 4. i 10. odjeljka A Priloga I. Uredbi (EZ) br. 1060/2009.

Informacije koje se dostavljaju na temelju ovog stavka obuhvaćaju informacije navedene u Prilogu IV. točkama 1., 3. i 4.

2. Kada se politike i postupci iz stavka 1. vrše na razini grupe društava, agencija za kreditni rejting također ESMI dostavlja inforamcije navedene u Prilogu IV. točki 2.

3. Agencija za kreditni rejting ESMI također dostavlja i informacije navedene u Prilogu X.

Članak 12.

Poslovno upravljanje

1. Agencija za kreditni rejting ESMI dostavlja informacije o svojim unutarnjim politikama i postupcima s obzirom na poslovno upravljanje, kao i nadležnosti višeg rukovodstva, uključujući i upravni ili nadzorni odbor, njegove neovisne članove i kada se uspostavljaju, odbore.

2. Kada agencija za kreditni rejting poštuje priznati kodeks ponašanja u pogledu poslovnog upravljanja, ona opisuje taj kodeks i podnosi obrazloženje u slučaju okolnosti kada odstupa od tog kodeksa.

3. Agencija za kreditni rejting dostavlja informacije utvrđene u točkama 1. i 2. Priloga V. o članovima svojeg upravnog ili nadzornog odbora.

4. Agencija za kreditni rejting ESMI dostavlja presliku dokumenata navedenih u točki 3. Priloga V.

ODJELJAK 4.

Izvori financijskih sredstava za vršenje aktivnosti vezanih uz kreditni rejting

Članak 13.

Financijski izvještaji

1. Agencija za kreditni rejting ESMI dostavlja presliku svojih godišnjih financijskih izvještaja, uključujući prema potrebi i pojedinačne i konsolidirane financijske izvještaje, za tri financijske godine koje prethode danu podnošenja zahtjeva, u omjeru u kojem je to moguće. Kada financijski izvještaj agencije za kreditni rejting podliježu zakonskoj reviziji u smislu članka 2. stavka 1. Direktive 2006/43/EZ Europskog parlamenta i Vijeća od 17. svibnja 2006. o zakonskim revizijama godišnjih financijskih izvještaja i konsolidiranih financijskih izvještaja (3), financijski izvještaji obuhvaćaju izvješće o reviziji o godišnjim i konsolidiranim financijskim izvještajima.

2. Kada financijski izvještaji iz stavka 1. nisu dostupna za zatraženo vremensko razdoblje, agencija za kreditni rejting ESMI dostavlja privremeni financijski izvještaj.

3. Kada je agencija za kreditni rejting društvo kći grupe društava, ona dostavlja godišnje financijske izvještaje matičnog društva za tri financijske godine koje prethode danu podnošenja zahtjeva.

4. Agencija za kreditni rejting ESMI dostavlja opis mjera koje je donijela da bi osigurala pouzdani računovodstveni postupak.

ODJELJAK 5.

Osoblje i naknade zaposlenicima

Članak 14.

Kadrovske politike i postupci

1. Agencija za kreditni rejting ESMI dostavlja informacije o sljedećim politikama i postupcima:

(a) izvješćivanje službenika zaduženog za praćenje usklađenosti o svim okolnostima kada jedna od osoba iz točke 1. odjeljka C Priloga I. Uredbi (EZ) br. 1060/2009 smatra da je bilo koja druga takva osoba uključena u radnje koje taj službenik smatra nezakonitima, u skladu s odredbama iz točke 5. odjeljka C Priloga I. Uredbi (EZ) br. 1060/2009;

(b) rotaciji glavnih analitičara rejtinga, drugim analitičarima rejtinga i osobama koje odobravaju kreditne rejtinge;

(c) naknadama i praksama u pogledu procjena rezultata rada analitičara rejtinga i osoba koje odobravaju kreditne rejtinge, višeg rukovodstva i službenika zaduženog za praćenje usklađenosti;

(d) obuci i usavršavanju u pogledu postupka dodjele rejtinga, uključujući i sva razmatranja ili druge vrste službene procjene potrebne za provođenje aktivnosti vezanih uz rejting.

2. Agencija za kreditni rejting ESMI također dostavlja:

(a) opis mjera uspostavljenih za ublažavanje prijetnje pretjeranog oslanjanja na pojedine zaposlenike;

(b) za svaki razred kreditnog rejtinga, informacije o veličini i iskustvu kvantitativnih timova zaduženih za izradu i reviziju metodologija i modela;

(c) imena i funkcije svih zaposlenika agencije za kreditni rejting koji pojedinačno ili u ime agencije za kreditni rejting imaju obveze spram bilo kojeg drugog subjekta u grupi agencija za kreditni rejting;

(d) prosječnu godišnju fiksnu i promjenjivu naknadu analitičara za rejting, glavnih analitičara i službenika zaduženog za praćenje usklađenosti za svaku od prethodne tri godine.

3. Agencija za kreditni rejting mora opisati uspostavljene procedure kojima osigurava svoju obaviještenost o trenutku kada analitičar rejtinga prekine radni odnos i priključi se subjektu kojem se dodjeljuje rejting u skladu s točkom 6. odjeljka C Priloga I. Uredbi (EZ) br. 1060/2009. Agencija za kreditni rejting mora opisati uspostavljene procedure kojima osigurava da su osobe iz točke 1. odjeljka C Priloga I. Uredbi (EZ) br. 1060/2009 obaviještene o zabrani utvrđenoj u točki 7. odjeljka C Priloga I. Uredbi (EZ) br. 1060/2009.

Članak 15.

Sposobnost i primjerenost

1. Agencija za kreditni rejting dostavlja ESMI životopise, uključujući i radno iskustvo s odgovarajućim datumima, prethodnim položajima i opisom dosadašnjih funkcija za sljedeće osobe:

(a) članove višeg rukovodstva;

(b) osobe imenovane za upravljanje podružnicama;

(c) službenike odgovorne za unutarnju reviziju, kontrolu, funkciju praćenja usklađenosti, procjenu rizika i funkciju revizije.

2. Agencija za kreditni rejting ESMI dostavlja sljedeće informacije u pogledu svakog člana svojeg višeg rukovodstva:

(a) najnoviju potvrdu o nekažnjavanju izdanu u zemlji podrijetla dotične osobe, osim ako dotična nacionalna tijela ne izdaju takvu potvrdu;

(b) potpisanu izjavu o svojem dobrom ugledu uključujući barem izjave iz Priloga VI.

ODJELJAK 6.

Dodjela i preispitivanje kreditnog rejtinga

Članak 16.

Razvoj, potvrda, preispitivanje i objava metodologija vezanih uz rejting

1. Agencija za kreditni rejting ESMI dostavlja za svaki razred kreditnog rejtinga podroban opis opsega temeljnih modela i metodologija korištenih za utvrđivanje kreditnih rejtinga.

2. Agencija za kreditni rejting ESMI dostavlja sljedeće informacije o svojim politikama i postupcima:

(a) informacije o razvoju, potvrdi i preispitivanju svojih metodologija vezanih uz rejting, uključujući barem informacije iz točke 1. Priloga VII;

(b) informacije o objavljivanju kreditnih metodologija i opisa modela i ključnih pretpostavki vezanih uz rejting, korištenih u okviru aktivnosti vezanih uz rejting u skladu s točkom 5. dijelom I. odjeljka E Priloga I. Uredbi (EZ) br. 1060/2009.

Članak 17.

Dodjela kreditnih rejtinga

1. Agencija za kreditni rejting ESMI dostavlja i sljedeće informacije:

(a) nomenklaturu vezanu uz rejting korištenu za svaki razred kreditnog rejtinga;

(b) definiciju svih mjera i stanja vezanih uz rejting koje je koristila agencija za kreditni rejting;

(c) svoje politike i postupke vezane uz izdavanje kreditnih rejtinga, uključujući barem informacije iz točke 2. Priloga VII.;

(d) opis poslova svih odbora za rejting;

(e) opis uspostavljenog postupka za objavljivanje odluke o rejtingu, uključujući barem informacije iz točke 3. Priloga VII.;

(f) opis uspostavljenih postupaka za osiguranje ravnomjerne primjene i provedbe pojedine metodologije s obzirom na sve razrede kreditnog rejtinga, urede i regije.

2. Agencija za kreditni rejting utvrđuje postoje li razlike u obradi između nenaručenih i naručenih rejtinga u okviru politika i postupaka navedenih u točki (c) i (e) stavka 1.

3. Kada postupak rejtinga redovito revidira neovisna treća stranka, agencija za kreditni rejting ESMI dostavlja zadnje revizorsko izvješće.

4. Agencija za kreditni rejting ESMI također dostavlja i sljedeće informacije:

(a) pojedinosti i kriteriji za odabir dostavljača podataka;

(b) pojedinosti o pouzdanosti korištenih unutarnjih i vanjskih podataka kod ocjenjivanja modela rejtinga;

(c) pojedinosti o korištenim izvorima podataka.

Članak 18.

Nadziranje kreditnih rejtinga

Agencija za kreditni rejting ESMI dostavlja sljedeće informacije o svojim politikama i postupcima:

(a) informacije o nadziranju rejtinga, s naznačenim razlikama između naručenih i nenaručenih rejtinga, uključujući barem informacije navedene u točki 4. Prilogu VII.;

(b) informacije o objavi odluke o preispitivanju ili izmjeni rejtinga;

(c) informacije o nadziranju učinka promjena u makroekonomskim ili financijskim tržišnim uvjetima vezanima uz kreditne rejtinge kako je opisano u članku 8. stavku 5. Uredbe (EZ) br. 1060/2009.

ODJELJAK 7.

Opis postupaka i metodologija za izdavanje i preispitivanje

Članak 19.

Zahtjevi za prezentaciju kreditnih rejtinga

Agencija za kreditni rejting ESMI dostavlja informacije vezane uz:

(a) politike i postupke s obzirom na zahtjeve za objavljivanje utvrđene u sljedećim odredbama Uredbe (EZ) br. 1060/2009: i. stavcima 1., 2. i 5. članka 10.; ii. dijelu I. odjeljka D Priloga 1.;

(b) kada agencija za kreditni rejting ocjenjuje strukturirani financijski instrument, politike i postupke s obzirom na sljedeće odredbe Uredbe (EZ) br. 1060/2009: i. članak 10. stavak 3.; ii. točku 4. odjeljka B Priloga I.; iii. dio II. odjeljka D Priloga I.;

(c) uzorke tipičnih izvješća o kreditnom rejtingu ili ostale dokumente iz kojih je vidljivo kako agencija za kreditni rejting zadovoljava ili namjerava zadovoljiti zahtjeve o objavljivanju;

(d) uzorke tipičnih pisama o kreditnom rejtingu za svaki razred kreditnog rejtinga, sastavljene od strane agencije za kreditni rejting.

ODJELJAK 8.

Sukob interesa

Članak 20.

Neovisnost i izbjegavanje sukoba interesa

1. Agencija za kreditni rejting ESMI dostavlja informacije o politikama i postupcima vezanima uz identifikaciju, upravljanje i objavljivanje vezano uz sukob interesa i pravilima o analitičarima rejtinga i drugim osobama izravno uključenima u aktivnosti kreditnog rejtinga, koje obuhvaćaju barem zahtjeve iz Priloga VIII.

2. Agencija za kreditni rejting opisuje korišteni postupak kako bi osigurala osviještenost odgovarajućih osoba o politikama i postupcima iz stavka 1. Agencija za kreditni rejting opisuje načine osiguravanja neovisnosti funkcije preispitivanja odgovorne za preispitivanje metodologija iz točke 9. odjeljka A Priloga I. Uredbi (EZ) br. 1060/2009 od poslovnih linija odgovornih za aktivnosti kreditnog rejtinga.

3. Agencija za kreditni rejting opisuje postojeće kontrole, uključujući kontrole koje se provode putem informacijskih sustava, kako bi se ostvarila usklađenost sa zahtjevima iz stavaka 2. i 3. članka 7. Uredbe (EZ) br. 1060/2009 o pregovorima o naknadama i pravilima u pogledu osoba uključenih u aktivnosti rejtinga.

4. Agencija za kreditni rejting opisuje sve druge postojeće mjere i kontrole uspostavljene kako bi se osigurala neovisnost analitičara rejtinga.

Članak 21.

Popis sukoba interesa

1. Agencija za kreditni rejting ESMI dostavlja najnoviji popis odgovarajućih postojećih i mogućih sukoba interesa. Kada je agencija za kreditni rejting dio grupe društava, dostavlja i popis svih sukoba interesa proizašlih iz aktivnosti ostalih subjekata koji pripadaju njezinoj grupi društava.

2. Popis postojećih i mogućih sukoba interesa utvrđuje sljedeće moguće sukobe interesa:

(a) sve moguće sukobe interesa s povezanim trećim osobama;

(b) sve moguće sukobe interesa proizašle iz vršenja pomoćnih usluga i eksternalizacije aktivnosti rejtinga;

3. Popis iz stavka 1. pojašnjava kako se mogući sukobi interesa trebaju ukloniti ili kako se njima treba upravljati i kako ih objavljivati.

Članak 22.

Sukobi interesa proizašli iz vršenja pomoćnih usluga

1. Agencija za kreditni rejting ESMI dostavlja opis ljudskih i tehničkih resursa koje u okviru agencije za kreditni rejting dijele službe za rejting i pomoćne usluge ili koje su zajedničke cijeloj grupi društava kojima pripada.

2. Agencija za kreditni rejting opisuje načine sprečavanja, objavljivanja i ublažavanja postojećih ili mogućih sukoba interesa između poslova vezanih uz rejting i pomoćnih usluga.

3. Agencija za kreditni rejting ESMI dostavlja presliku nalaza svih izvršenih internih procjena s ciljem utvrđivanja postojećih ili mogućih sukoba interesa između poslova vezanih uz rejting i pomoćnih usluga.

ODJELJAK 9.

Poslovni plan

Članak 23.

Podaci vezani uz poslovni plan

Agencija za kreditni rejting ESMI na godišnjoj razini dostavlja informacije opisane u Prilogu IX. za razdoblje od tri prethodne godine nakon dana registracije.

ODJELJAK 10.

Priznavanje rejtinga

Članak 24.

Planirano priznavanje rejtinga

Kada agencija za kreditni rejting planira priznati kreditne rejtinge u trećim zemljama na temelju članka 4. stavka 3. Uredbe (EZ) br. 1060/2009, ESMI dostavlja informacije iz Priloga XI.

ODJELJAK 11.

Eksternalizacija

Članak 25.

Zahtjevi u pogledu eksternalizacije

1. Kada agencija za kreditni rejting eksternalizira važne operativne funkcije, ESMI dostavlja sljedeće informacije:

(a) svoje politike s obzirom na eksternalizaciju;

(b) pojašnjenje kako planira utvrditi, upravljati i nadzirati rizike vezane uz eksternalizaciju važnih operativnih funkcija;

(c) presliku postupka eksternalizacije između agencije za kreditni rejting i subjekta zaduženog za aktivnosti koje se eksternaliziraju;

(d) presliku svih unutarnjih ili vanjskih izvješća o aktivnostima koje su se eksternalizirale tijekom posljednjih pet godina.

2. Za potrebe stavka 1., važne operativne funkcije obuhvaćaju preispitivanja rejtinga, glavnog analitičara, metodologije razvoja i preispitivanja rejtinga, odobrenje rejtinga, unutarnju kontrolu kvalitete, pohranjivanje podataka, informacijske sustave i njihovu vezanu podršku i računovodstvo.

POGLAVLJE 3.

CERTIFIKACIJA

ODJELJAK 1.

Zahtjev za certificiranje

Članak 26.

Podaci za zahtjev za certificiranje

1. Agencija za kreditni rejting ESMI dostavlja sljedeće informacije:

(a) opće informacije zatražene u točkama od 1. do 10. Priloga II.;

(b) informacije u pogledu njihovih vlasnika iz članka 8.;

(c) organizacijsku shemu iz članka 10.;

(d) pojedinosti o načinima sprečavanja, objavljivanja i ublažavanja svih postojećih ili mogućih sukoba interesa između poslova vezanih uz rejting i pomoćnih usluga;

(e) informacije iz članka 13. o izvorima financijskih sredstava agencije za kreditni rejting.

2. Agencija za kreditni rejting ESMI dostavlja sljedeće informacije o svojim poslovnim aktivnostima:

(a) za prethodne tri godine, broj zaposlenika na ugovoru i uključenih u usluge rejtinga i pomoćne usluge na stalnoj ili privremenoj bazi;

(b) ako podnositelj zahtjeva ima podružnicu, broj zaposlenika uključenih na poslovima rejtinga i pomoćnim poslovima za svaku podružnicu;

(c) broj analitičara rejtinga ugovorenih kod podnositelja zahtjeva, uključujući i kada agencija za kreditni rejting ima podružnicu, broj analitičara rejtinga ugovorenih u svakoj podružnici;

(d) kada agencija za kreditni rejting planira uspostaviti novu podružnicu, opis vrsta poslovnih aktivnosti za koje se očekuje da nova podružnica obavlja, njezin puni naziv i adresu, kao i vremenski plan njezine uspostave;

(e) ako agencija za kreditni rejting planira provoditi nove pomoćne usluge, opise tih novih usluga i vremenski okvir za njihov početak;

(f) ostvarene prihode od aktivnosti rejtinga i pomoćnih aktivnosti dotične agencije za kreditni rejting tijekom prethodne tri godine kao udio ukupnih prihoda, predstavljene na godišnjoj osnovi;

(g) ako agencija za kreditni rejting ima jednu ili više podružnica, ostvarene prihode tijekom prethodne tri godine po podružnici, kao udio ukupnih prihoda, predstavljene na godišnjoj osnovi.

3. Agencija za kreditni rejting ESMI također dostavlja sljedeće informacije o kreditnim rejtinzima koje izdaje ili predlaže izdati:

(a) razred kreditnih rejtinga;

(b) nomenklature vezane uz rejting korištene za svaki razred kreditnog rejtinga;

(c) definiciju svih mjera i stanja vezanih uz rejting koje je koristila agencija za kreditni rejting;

(d) pojedinosti o tome izdaje li agencija za kreditni rejting naručene ili nenaručene rejtinge ili oboje;

(e) za svaki razred kreditnog rejtinga, broj godina iskustva agencije u izdavanju takvih rejtinga;

(f) za svaki razred kreditnog rejtinga, trenutačni ili očekivani omjer javnih i privatnih rejtinga.

4. Agencija za kreditni rejting navodi ima li već trenutačno, ili planira li podnijeti zahtjev za status vanjske institucije za procjenu kreditnog rizika (ECAI) u određenoj ili u više država članica i ako je tako, treba navesti dotičnu državu članicu.

Članak 27.

Opći uvjeti za podnošenje zahtjeva za certifikaciju

Agencija za kreditni rejting osigurava da je njezin zahtjev usklađen s člancima od 2. do 6. u pogledu oblika zahtjeva, potvrde točnosti podataka, razreda kreditnih rejtinga, broja zaposlenika i politika i postupaka dostavljenih ESMI.

ODJELJAK 2.

Važnost u sustavu

Članak 28.

Važnost u sustavu

Agencija za kreditni rejting dostavlja ESMI informacije iz Priloga XII. u pogledu važnosti u sustavu svojih kreditnih rejtinga i aktivnosti kreditnog rejtinga za financijsku stabilnost ili integritet financijskih tržišta jedne ili više država članica.

POGLAVLJE 4.

ZAVRŠNE ODREDBE

Članak 29.

Stupanje na snagu

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 21. ožujka 2012. Za Komisiju Predsjednik José Manuel BARROSO

(1) SL L 302, 17.11.2009., str. 1.

(2) SL L 331, 15.12.2010., str. 84.

(3) SL L 157, 9.6.2006., str. 87.

PRILOG I.

UPUĆIVANJE NA DOKUMENTE

(članak 2.)

Članak ili Prilog ovoj Uredbi Referentni broj agencije za kreditni rejting Naslov dokumenta Poglavlje, odjeljak ili stranica dokumenta gdje se nalazi podatak ili razlog zašto podatak nije naveden … … … …

PRILOG II.

OPĆE INFORMACIJE

(članak 7.)

1. Puni naziv

2. Država poslovnog nastana

3. Adresa registriranog sjedišta

4. Pravni status

5. U pogledu osobe(-a) za kontakt za potrebe zahtjeva: (a) ime; (b) titula; (c) adresa; (d) adresa elektroničke pošte; (e) telefonski broj.

6. U pogledu službenika zaduženog za praćenje usklađenosti: (a) ime; (b) titula; (c) adresa; (d) adresa e-pošte; (e) telefonski broj.

7. Opis poslovnih aktivnosti koje provodi agencija za kreditni rejting, uključujući i pomoćne usluge te ima li jednu ili više podružnica ili društava kćeri, poslove koje provodi svaka podružnica ili društvo kćer.

8. Identifikacija razreda kreditnog rejtinga prema kategorijama utvrđenima u članku 5. za koje agencija za kreditni rejting podnosi zahtjev za registraciju

9. Prema potrebi popis reguliranih tržišta na kojima kotira agencija za kreditni rejting

10. Financijski izvještaji (a) navod o tome je li agencija za kreditni rejting revidirani subjekt; (b) ako je agencija za kreditni rejting revidirani subjekt, ime vanjskog revizora i nacionalnog broja registracije vanjskog revizora; (c) datum završetka financijske godine.

11. Broj zaposlenika (isključujući zaposlenike u podružnicama) na dan podnošenja zahtjeva i na završetku svake od tri zadnje financijske godine, u izvješću prema sljedećim kategorijama: (a) privremeni zaposlenici; (b) stalno zaposleni s manje od pet godina službe; (c) stalno zaposleni s pet ili više godina službe.

12. Ako kreditna agencija ima podružnice, s obzirom na svaku podružnicu: (a) puni naziv; (b) pravni status; (c) adresu; i (d) broj privremeno zaposlenih i stalnih zaposlenika.

13. Popis država čije kreditne rejtinge agencija za kreditni rejting planira priznati.

PRILOG III.

PODACI O VLASNIČKOJ STRUKTURI

(članak 8.)

1. Navođenje vlasnika agencije za kreditni rejting u skladu s člankom 8. stavkom 1. uz sljedeće pojedinosti: Vlasnik Postotak vlasničkog kapitala Vrsta vlasničkog udjela: izravna ili neizravna Udio glasačkih prava … … … … … …

2. Opis poslovnih aktivnosti vlasnika agencije za kreditni rejting iz članka 8. stavka 1.: Vlasnik Poslovne aktivnosti … … …

3. Identifikacija poslovnih aktivnosti društava u kojima vlasnici iz članka 8. stavka 1. imaju interes u skladu s člankom 8. stavkom 2.: Vlasnik Društva u kojima vlasnik ima interes u skladu s člankom 8. stavkom 2. Poslovne aktivnosti … … … … … …

4. Identifikacija vlasnika matičnog društva iz članka 8. stavka 3.: Vlasnik Postotak vlasničkog kapitala Vrsta vlasničkog udjela: izravan ili neizravan Udio glasačkih prava Vrsta vlasničkog udjela: izravan ili neizravan … … … … … …

PRILOG IV.

ORGANIZACIJSKA STRUKTURA

(članak 11.)

1. Agencija za kreditni rejting ESMI dostavlja sljedeće informacije o politikama i postupcima iz članka 11. stavka 1.: (a) opis uloga i zaduženja zaposlenika; (b) opis mehanizama nadziranja učinkovitosti politike ili postupka; (c) broj zaposlenika i omjer privremeno i stalno zaposlenih; (d) informacije o linijama i učestalosti izvješćivanja; i (e) opis međusobnog djelovanja između odgovarajućih funkcija i zaposlenika izravno uključenih u proces rejtinga između te funkcije i svih drugih funkcija.

2. Kada se postupci iz točke 1. ovog Priloga vrše na razini grupe društava, agencija za kreditni rejting ESMI dostavlja presliku odgovarajućih ugovora o razini usluge s kojom je započela ili s kojom predlaže započeti s ostalim članovima grupe, kao i sljedeće informacije: (a) opis odgovarajućih zadataka koje je izvršila pojedina grupa društava, uključujući i društva smještena u trećim zemljama; (b) jasnu identifikaciju društava uključenih u vršenje zadataka, uz navođenje točne lokacije; (c) informacije o linijama i učestalosti izvješćivanja za svaki uključeni subjekt kao i o načinu prikupljanja podataka od svakog subjekta; te (d) informacije o svim namijenjenim izvorima smještenima u Uniji. U pogledu ljudskih resursa, agencija za kreditni rejting treba navesti vrijeme posvećeno funkciji na temelju ekvivalenta punog radnog vremena.

3. S obzirom na funkciju usklađenosti, agencija za kreditni rejting ESMI dostavlja sljedeće informacije: (a) politike i postupke izvješćivanja o informacijama opisanima u točki 5. odjeljku C Priloga I. Uredbi (EZ) br. 1060/2009; (b) opis načina osiguravanja neovisnosti funkcije usklađenosti; (c) najnovije izvješće službenika zaduženog za praćenje usklađenosti; (d) plan rada za sljedeće tri godine.

4. U pogledu interne funkcije revizije koja vrši zadatke opisane u točki 10. odjeljku A Priloga I. Uredbi (EZ) br. 1060/2009, agencija za kreditni rejting dostavlja sljedeće informacije: (a) pojašnjenje o tome kako se razvija i primjenjuje njezina interna funkcija revizije u skladu s posebnim značajkama njezinih aktivnosti i njihovoj obuhvaćenosti, složenosti i rizicima; (b) plan rada za sljedeće tri godine.

PRILOG V.

DOSTAVA INFORMACIJA O POSLOVNOM UPRAVLJANJU

(članak 12.)

1. Identifikacija članova upravnog ili nadzornog odbora i ostalih odbora u skladu s člankom 12. stavkom 3.: Identifikacija člana Tijelo (upravni odbor, nadzorni odbor, odbor za reviziju, odbor za naknade itd.) i položaj (predsjedatelj, supredsjedatelj, član) Tijelo drugih društava u kojima je ta osoba član i položaj … … … … … …

2. Identifikacija neovisnih članova upravnog ili nadzornog odbora uspostavljenog prema članku 12. stavku 3. i obrazloženje u pogledu njihove neovisnosti, ako su neovisni članovi, te njihovog znanja i iskustva na višoj razini tržišta strukturiranih financijskih instrumenata, kada agencija za kreditni rejting podnosi zahtjev za izdavanje kreditnog rejtinga za strukturirane financijske proizvode, u skladu s odjeljkom A stavkom 2. Priloga I. Uredbi (EZ) br. 1060/2009: Identifikacija člana Tijelo (upravni odbor ili nadzorni odbor) Neovisni član (DA/NE) i ako DA, obrazložiti Iskustvo sa strukturiranim financijskim instrumentima (DA/NE) i ako DA, obrazložiti … … … … … …

3. Agencija za kreditni rejting ESMI dostavlja presliku sljedećih dokumenata prema članku 12. stavku 4.: (a) barem tri primjerka bilješki sa sastanaka upravnog i nadzornog odbora; (b) najnoviju briješku sa sastanaka preostalih odbora, kao što je odbora za naknade ili odbor za strategiju; i (c) zadnja tri mišljenja ili izvješća neovisnih članova predstavljena upravnom ili nadzornom odboru.

PRILOG VI.

IZJAVA

(članak 15. stavak 2.)

U vlastitoj izjavi koja se dostavlja u skladu s člankom 15. stavkom 2. točkom (b) svaki član višeg rukovodstva, u pogledu odgovarajućih osoba, navodi njihovu moguću obuhvaćenost sljedećim kategorijama:

(a) osoba je osuđena za kazneno djelo;

(b) regulatorno tijelo je protiv te osobe pokrenulo određeni disciplinski ili kazneni postupak ili je o takvom postupku obaviješten;

(c) osoba je u građanskom postupku osuđena vezano uz pružanje financijskih usluga, povredu službene dužnosti, prijevaru ili upravljanje pravnim subjektom;

(d) prema njezinim saznanjima, nad osobom nadležno regulatorno tijelo ili vladina tijela ili agencije provode istražni postupak;

(e) osoba je bila vezana uz društvo čiju je registraciju ili odobrenje povuklo regulatorno tijelo;

(f) osobi je odbijeno pravo na vršenje aktivnosti koje zahtijevaju registraciju ili odobrenje regulatornog tijela;

(g) osoba je bila uključena u upravljanje društvom koje je otišlo u stečaj, nad kojim je pokrenut postupak likvidacije ili u pogledu kojeg je pokrenut upravni postupak, dok je ta osoba bila vezana uz društvo ili unutar godinu dana od kada je osoba prekinula vezu s društvom;

(h) osoba je bila vezana uz društvo koje je pod istragom ili koje je regulatorno tijelo suspendiralo, što je za posljedicu imalo provedbeno djelovanje;

(i) osobu je bila pod istragom regulatornog tijela, ili ju je to tijelo suspendiralo ili sankcioniralo;

(j) osoba je povučena s položaja izvršnog direktora ili bilo kojeg drugog rukovodećeg položaja, otpuštena ili je na drugi način s njom prekinuta suradnja u određenom društvu kao posljedica optužbi za povredu službene dužnosti ili zlouporabe položaja.

PRILOG VII.

DODJELA I PREISPITIVANJE KREDITNOG REJTINGA

(članci 16., 17. i 18.)

1. Informacije o politikama i postupcima iz članka 16. stavka 2. točke (a) o razvoju, vrednovanju i reviziji metodologija rejtinga agencije za kreditni rejting uključuju: (a) odgovornosti i postupak razvoja metodologije rejtinga i otpisa, pojedinosti o sastavu odbora za metodologije rejtinga i postupaka za odabir članova; (b) odgovornosti i postupak metodologije rejtinga, uključujući: i. potvrđivanje i vrednovanje metodologije rejtinga; ii. potvrđivanje metodologije rejtinga na temelju prethodnih podataka, uključujući i kako se razmatraju rezultati retroaktivnog testiranja. K tome, agencija za kreditni rejting također uključuje rezultate takvog vrednovanja/retroaktivnog testiranja za posljednje tri godine, kada su dostupni kvantitativni podaci; iii. izvješćivanje o rezultatu revizije metodologije rejtinga; i iv. provedbu promjene u metodologiji, modelu ili ključnim pretpostavkama rejtinga.

2. Informacije o politikama i postupcima iz članka 17. stavka 1. točke (c) o izdavanju kreditnih rejtinga uključuju: (a) slijed koraka praćenih u izradi rejtinga; postupak revidiranja dokumentacije izdavatelja vrijednosnih papira za koje se izdaje rejting. To također uključuje i sve referentne vrijednosti koje olakšavaju reviziju; (b) procjenu minimalnih podataka za pokretanje i održavanje rejtinga, uključujući javne informacije i informacije koje nisu javne; (c) mehanizme kontrole za izdavanje kreditnih rejtinga, uključujući i uključivanje izdavatelja/organizatora/ulagača/pružatelja usluga u tom postupku; (d) postupak usporedbe, analize i procjene informacija korištenih za utvrđivanje rejtinga, uključujući i prema potrebi oslanjanje na analizu druge agencije za kreditni rejting ili ostalih trećih osoba; (e) uloge i odgovornosti analitičara za rejting, kao i proces i postupke za njihov odabir s obzirom na određene vrijednosne papire; (f) postupak odobrenja rejtinga, uključujući i identifikaciju uloge i odgovornosti osoba koje odobravaju rejtinge kao i proces i postupke njihovog odabira; (g) kada je agencija za kreditni rejting uspostavila odbore za rejting, uloge i odgovornosti predsjedatelja odbora za rejting, kao i potrebne vještine, proces i postupke za njihovo imenovanje; i (h) najmanje kvalifikacije osoba uključenih u odluke o rejtingu.

3. Informacije o politikama i postupcima iz članka 17. stavka 1. točke (e) o objavljivanju odluke o kreditnom rejtingu uključuju sljedeće: (a) postupak obavješćivanja subjekta rejtinga o osnovnim razlozima na kojima se temelji rejting, barem 12 sati prije objave kreditnog rejtinga; (b) postupak žalbe na rejting, ako ga je agencija za rejting provela; i (c) postupke za utvrđivanje ključnih čimbenika za kreditni rejting koji se uključuju u objavu za medije ili u izvješća.

4. Informacije o politikama i postupcima iz članka 18. točke (a) o nadziranju kreditnih rejtinga uključuju: (a) postupke praćenja, uključujući prema potrebi i ulogu i odgovornosti odbora za rejting, i opis postupaka odobrenja rejtinga; (b) uloge i odgovornosti analitičara za rejting; (c) postupak usporedbe, analize i procjene informacija korištenih za utvrđivanje rejtinga, uključujući i prema potrebi oslanjanje na analizu druge agencije za kreditni rejting ili ostalih trećih osoba; (d) postupak, uključujući i pregled razmatranih čimbenika i odgovornosti za odlučivanje o tome kada bi rejting trebao biti službeno preispitan, uključujući i aktivnosti rejtinga; (e) postupak i odgovornosti za odlučivanje o tome kada bi rejting trebao biti službeno obustavljen ili povučen; (f) postupke i kontrole s obzirom na preispitivanje kreditnog rejtinga u skladu s točkama od (a) do (c) članka 8. stavka 6. Uredbe (EZ) br. 1060/2009; i (g) politike, postupke i kontrole za uključivanje izdavatelja ili organizatora u proces.

PRILOG VIII.

NEOVISNOST I IZBJEGAVANJE SUKOBA INTERESA

(članak 20.)

Informacije o politikama i postupcima uspostavljenima u članku 20. stavku 1., vezanima uz identifikaciju, upravljanje i objavljivanje u pogledu sukoba interesa i pravila o analitičarima rejtinga i drugim osobama izravno uključenima u aktivnosti kreditnog rejtinga obuhvaćaju:

(a) identifikaciju, sprečavanje, objavljivanje i ublažavanje sukoba interesa nastalog u pogledu kreditnih rejtinga ili vezano uz pružanje pomoćnih usluga u skladu s točkom 1. odjeljka B Priloga I. Uredbi (EZ) br. 1060/2009;

(b) razdvajanje postupka rejtinga od rasprava vezanih uz naknade primljene od subjekata rejtinga i vezanih trećih osoba u skladu s člankom 7. stavkom 2. Uredbe (EZ) br. 1060/2009;

(c) utvrđivanje naknada koje agencije za kreditni rejting naplaćuju subjektima rejtinga i vezanim trećim osobama; kontrola povjerljivih informacija dobivenih od, ili razmijenjenih između svih subjekata rejtinga, vezanih trećih osoba i ostalih vezanih osoba, u skladu s točkom 3. odjeljkom C Priloga I. Uredbi (EZ) br. 1060/2009;

(d) zahtjeve iz točke 2. odjeljka C Priloga I. Uredbi (EZ) br. 1060/2009 u pogledu trgovanja vrijednosnim papirima koje ocjenjuje agencija za kreditni rejting ili koji predstavljaju obvezu subjekta kojeg ocjenjuje agencija kreditni rejting, zajedno s podacima kako agencija za kreditni rejting za svaki pojedinačni kreditni rejting određuje zaposlenike na svim razinama i funkcijama za sudjelovanje u postupku rejtinga;

(e) zahtjev iz točke 4. odjeljka C Priloga I. Uredbi (EZ) br. 1060/2009 o prihvaćanju novca, darova ili usluga; i

(f) pravila o prekidu radnog odnosa analitičara rejtinga određena u točkama 6. i 7. odjeljka C Priloga I. Uredbi (EZ) br. 1060/2009.

PRILOG IX.

POSLOVNI PLAN

(članak 23.)

Poslovna ideja/Razvoj poslovanja

1. Sljedeći podaci o poslovnim djelatnostima agencije za kreditni rejting: (a) opis makroekonomskog okruženja u kojem će agencija za kreditni rejting djelovati; (b) navod planova za uspostavljanje društava kćeri ili podružnica i njihovih položaja; i (c) opis poslovnih djelatnosti koje agencija za kreditni rejting planira izvršiti, navodeći djelatnosti društava kćeri i podružnica. Podaci uključuju razrede kreditnih rejtinga, moguće klijente i djelatnosti nevezane uz rejting.

Razred kreditnih rejtinga

2. Sljedeći podaci o razredu kreditnih rejtinga: (a) pojedinosti o planovima agencije za kreditni rejting u pogledu dodjele naručenih ili nenaručenih rejtinga ili oboje; (b) za svaki razred kreditnih rejtinga koje agencija za kreditni rejting planira dodijeliti, procjenu udjela javnih i zasebnih rejtinga: (c) broj javnih/suverenih rejtinga; (d) broj i obujam (u milijardama eura) rejtinga strukturiranih financijskih instrumenata; (e) broj i obujam (u milijardama eura) poslovnih rejtinga, sa sljedećim pojedinostima o: financijskim institucijama, osiguranju, poslovnim izdavateljima; i (f) prosječni broj kreditnih rejtinga dodijeljenih ili praćenih po zaposleniku prema razredu kreditnog rejtinga.

Financijski plan

3. Projekcije za: (a) bilancu; i (b) račun dobiti i gubitka.

4. Agencija za kreditni rejting u projekcijama svojih prihoda odvaja prihode od aktivnosti rejtinga od pomoćnih usluga. Ako agencija za kreditni rejting ima ili planira uspostaviti podružnice, navode se prihodi prema svakoj podružnici.

Poslovno upravljanje

5. Broj članova sljedećih tijela: (a) upravni ili nadzorni odbor; i (b) neovisni članovi upravnog i nadzornog odbora.

Eksternalizacija

6. Opis aktivnosti koje se planiraju eksternalizirati i identifikacija subjekata na koje se planirane aktivnosti odnose i obrazloženje razloga eksternalizacije. Potrebno je navesti ako se neka aktivnost eksternalizira od podružnice.

Ljudski potencijali/Osoblje

7. Broj stalno i privremeno zaposlenih na sljedećim položajima i njihovo radno iskustvo: (a) više rukovodstvo, osim članova upravnog ili nadzornog odbora i osobe imenovane za upravljanje podružnicama; (b) revizijska funkcija; (c) mehanizam unutarnje kontrole; (d) funkcija praćenja usklađenosti; i (e) funkcija revizije.

8. Sljedeći podaci: (a) broj zaposlenika po dužnostima/odjelima; (b) broj stalno i privremeno zaposlenih osoba u agenciji za kreditni rejting zaposlenih na poslovima rejtinga; (c) broj stalno i privremeno zaposlenih osoba u agenciji za kreditni rejting zaposlenih na pomoćnim uslugama; (d) broj zaposlenika na poslovima odobravanja rejtinga, kao što su predsjedatelji odbora i analitičari rejtinga, uključujući informacije o: i. njihovom radnom iskustvu ili položaju; ii. vrstu analitičara rejtinga uključujući prema potrebi, informaciju je li zaposlenik glavni odgovorni ili nadzorni analitičar te je li kvalitativni ili kvantitativni analitičar; i iii. broj godina iskustva u agenciji za kreditni rejting, ili rejtinškoj industriji, kada su takvi podaci dostupni.

PRILOG X.

VOĐENJE EVIDENCIJE, PLANIRANJE KONTINUITETA POSLOVANJA I INFORMACIJSKI SUSTAVI

(članak 11.)

Vođenje evidencije

1. Podaci o politikama i postupcima u pogledu obveze vođenja evidencije iz članka 8. stavka 4. i točke 7. odjeljka A i točaka 7., 8. i 9. odjeljka B Priloga I. Uredbi (EZ) br. 1060/2009: (a) podaci o vrstama evidencija i koliko dugo se vode; i (b) identifikacija primatelja povjerljivih podataka s obzirom na svaki dodijeljeni rejting.

Kontinuitet i ispravnosti aktivnosti

2. Podaci o kontinuiteti i ispravnosti rezultata aktivnosti kreditnog rejtinga u skladu s točkom 8. odjeljka A Priloga I. Uredbi (EZ) br. 1060/2009, uključujući: (a) opis postupaka za osiguravanje kontinuiteta i ispravnosti rezultata aktivnosti kreditnog rejtinga, uključujući i informacije o njihovoj primjenjivosti na pružatelje usluga na koje su eksternalizirane aktivnosti; (b) vrste predviđenih testiranja u pogledu planiranja kontinuiteta poslovanja; i (c) učestalost testiranja.

Sustavi za obradu podataka

3. Podaci o sustavima za obradu podataka iz točke 8. odjeljka A Priloga I. Uredbi (EZ) br. 1060/2009, uključujući: (a) identitet višeg rukovoditelja odgovornog za sustave za obradu podataka; (b) opis sustava za obradu podataka uključujući sve sustave podrške; i (c) opis uspostavljenih postupaka za učinkovit nadzor i zaštitu sustava za obradu podataka i mehanizama za praćenje njihove učinkovitosti, uključujući i pojedinosti o uspostavljenim postupcima za osiguranje učinkovite razdvojenosti sustava za obradu podataka, koji se koriste za izvješćivanje o naknadama za analitičare rejtinga i za unošenje podataka o rejtingu i subjektima rejtinga ili transakcijama vezanima uz rejting.

PRILOG XI.

KORIŠTENJE PRIZNAVANJA

(članak 24.)

Agencija za kreditni rejting iz treće zemlje

1. Sljedeće informacije za svaku agenciju za kreditni rejting iz treće zemlje: (a) njezin puni naziv; (b) njezin pravni položaj, uključujući i izvadak iz odgovarajućeg trgovačkog ili sudskog registra, ili drugi oblik podataka o poslovnom nastanu i opsegu poslovnih aktivnosti ili drugim pojedinostima u pogledu registracije društva; (c) država poslovnog nastana; (d) adresa registriranog sjedišta; (e) dokaz da je agencija za kreditni rejting iz treće zemlje ovlaštena ili registrirana te da podliježe nadzoru u okviru odgovarajuće pravne nadležnosti; (f) razred kreditnog rejtinga kojeg agencija za kreditni rejting planira priznavati; i (g) broj zaposlenih analitičara.

2. Prikaz vlasničkih odnosa s obzirom na agenciju za kreditni rejting, njezina društva kćeri, podružnice, matično društvo i društva kćeri kojima upravlja matično društvo uključeno u postupak izdavanja rejtinga za koje je predviđeno priznavanje.

Procjena regulatornog okvira treće zemlje

3. S obzirom na nadležnost svake treće zemlje, iscrpne informacije, strukturirane analize i obrazloženje svih zahtjeva iz članaka od 6. do 12. Uredbe (EZ) br. 1060/2009, uključujući i sva upućivanja na odgovarajuće dijelove zakona/regulative treće zemlje. Obveza iz prvog podstavka ove točke se ne primjenjuje kada ESMA utvrdi da su zahtjevi režima treće zemlje jednako strogi kao i zahtjevi iz članaka od 6. do 12. Uredbe (EZ) br. 1060/2009.

Postupci za praćenje postupanja

4. Opis mjera na snazi koje provodi agencija za kreditni rejting odgovorna za priznavanje, za potrebe praćenja ispunjavanja tih obveza od strane agencije za kreditni rejting treće zemlje i praćenje mogućih pitanja koja utvrdi agencija za kreditni rejting odgovorna za priznavanje u pogledu ispunjavanja takvih zahtjeva.

Objektivni razlozi

5. Pokazatelj objektivnih razloga za izdavanje kreditnih rejtinga u trećoj zemlji.

Zakonodavstvo treće zemlje

6. Dokaz da javna tijela nemaju pravo utjecanja na sadržaj kreditnih rejtinga i metodologija koje koriste agencije za kreditni rejting u nadležnosti svake treće zemlje.

PRILOG XII.

POKAZATELJI SUSTAVNE VAŽNOSTI

(članak 28.)

1. Agencija za kreditni rejting ESMI dostavlja obujam trenutačnih izdanih kreditnih rejtinga s pojedinostima iz sljedeće tablice. Podaci o rejtinzima gospodarskih društava i suverenih i javnih financijskih rejtinga podnose se na temelju broja kreditnih rejtinga, a podaci o rejtinzima strukturiranih financijskih instrumenata podnose se na temelju iznosa (u milijunima eura) izdanih strukturiranih financijskih instrumenata. Ukupno Rejtinzi društava (broj kreditnih rejtinga) Financijska institucija uključujući kreditne institucije i investicijska društva Osiguravajuća društva Zasebni izdavatelj koji se ne smatra financijskom institucijom niti osiguravajućim društvom Suvereni rejtinzi i rejtinzi javnih financija (broj kreditnih rejtinga) Rejtinzi strukturiranih financijskih instrumenata (iznos izdanih rejtinga u milijunima eura)